Ondersoek ná meisie se ‘stoeldood’Argieffoto. Die Gautengse departement van onderwys het gesê ŉ ondersoek is van stapel gestuur nadat ŉ 17-jarige leerling aan Eden Park Secondary School in Alberton, Johannesburg dood is nadat ŉ klasmaat glo haar stoel onder haar uitgetrek het. Phumla Sekhonyane, woordvoerder, het Woensdag gesê die departement kan nog nie in die stadium bevestig wat tot die meisie se dood gelei het nie en dat dit onafhanklik ondersoek word. “Die ondersoekbeamptes het Woensdag die streekskantore besoek en gaan Donderdag die skool besoek,” het Sekhonyane gesê. Sekhonyane het gesê die departement betreur die leerling se afsterwe en het namens die departement meegevoel met die meisie se familie en die skoolgemeenskap betuig. “Die departement het beraders na die skool gestuur om die leerlinge en onderwysers wat deur die tragiese voorval geraak is, by te staan. Beamptes sal ook die leerling se familie besoek,” het Sekhonyane bygevoeg. Maroela Media het Woensdag berig die meisie het glo geval en haar kop gestamp toe sy in die klaskamer wou gaan sit en een van die leerlinge die stoel onder haar uitgetrek het. Lt.kol. Katlego Mogale, polisiewoordvoerder, het gesê die meisie is na die siekeboeg geneem, waar paramedici haar dood verklaar het. Die voorval het Maandag plaasgevind en word ook deur die Eden Park-polisie ondersoek.